Sunt fericit să împărtășesc cu voi
câteva descoperiri care m-au surprins
despre ce ajută companiile să reușească,
și ce factori contează cel mai mult la început.
Companiile tinere cred că sunt
una dintre cele mai bune modalități de a face lumea un loc mai bun.
Dacă iei un grup de oameni, pe care îi stimulezi corect financiar
și îi organizezi într-o companie tânără,
poți debloca un potențial uman, cum nu s-a mai pomenit.
Îi poți face să atingă lucruri incredibile.
Dar dacă organizațiile de acest tip sunt atât de bune
de ce atât de multe eşuează?
Asta am vrut să aflu:
ce e cel mai important pentru succesul unei companii tinere.
Am vrut să fiu sistematic,
să evit instincte sau percepții greșite pe care le-aș fi putut avea
observând multe companii de-a lungul timpului.
Am vrut să știu asta
deoarece am deschis afaceri încă de la 12 ani:
pe când eram la gimnaziu, vindeam bomboane în stația de autobuz;
în liceu meşteream dispozitive cu energie solară
și în facultate fabricam difuzoare.
Când am absolvit, am înființat companii de software.
Acum 20 de ani am înființat Idealab,
și în ultimii 20 de ani am creat peste 100 de companii,
multe succese și multe eșecuri.
Am învățat mult din aceste eșecuri.
Am încercat să mă uit la ce factori determinau succesul sau eșecul.
Am găsit cinci.
În primul rând, ideea.
Pe vremuri credeam că ideea e totul.
Mi-am denumit compania Idealab deoarece prețuiam
acel moment de „Aha”, când îți vine o idee.
Dar, cu timpul,
am început să mă gândesc că poate echipa, execuția şi adaptabilitatea
contau mai mult decât ideea.
Nu m-aș fi gândit că-l voi cita vreodată pe boxerul Mike Tyson pe scenă la TED,
dar el a zis odată
„Toţi au un plan, până când primesc un pumn în nas.” (Râsete)
E adevărat și în business.
Ce e cu adevărat important la o echipă
e abilitatea de adaptare când e lovită în față de client.
Clientul reprezintă realitatea.
De aceasta crezusem că poate echipa e cea mai importantă.
Apoi am început să mă uit la modelul de business.
Are compania un plan clar de a obţine venit de pe urma clienţilor?
Am început să cred că această idee conta cel mai mult pentru succes.
Apoi m-am uitat la finanțare.
Uneori companiile primesc sume imense. Poate asta e cel mai important?
Apoi, evident, sincronizarea.
E ideea prea nouă și lumea nu e pregătită pentru ea?
E prea devreme în sensul că trebuie să educi lumea ?
E la fix sau e prea târziu, fiindcă deja ai prea mulţi competitori?
Am urmărit atent aceşti 5 factori la mai multe companii.
Am urmărit 100 de companii Idealab și 100 de companii non-Idealab,
ca să descopăr motivul științific din spatele succesului.
Mai întâi, referitor la companiile Idealab,
primele cinci:
Citysearch, CarsDirect, GoTo, NetZero, Tickets.com,
sunt succese de miliarde de dolari.
Ultimele cinci:
Z.com, Insider Pages, MyLife, Desktop Factory, Peoplelink
promiteau mult dar nu au reușit.
Am încercat să le clasific după cele 5 criterii.
Pentu companii non-Idealab le-am luat pe cele cu succes răsunător:
Airbnb, Instagram, Uber sau Youtube și LinkedIn.
Și câteva eșecuri: Webvan, Kozmo, Pets.com, Flooz și Friendster.
Companiile de la bază au avut finanțare intensă
şi chiar modele de afacere, dar nu au reușit.
Am încercat să văd ce factori au contat cel mai mult
pentru succesul sau eșecul lor, iar rezultatul m-a surprins.
Cea mai importantă a fost sincronizarea.
În 42% din cazuri a făcut diferenţa între succes şi eşec.
Echipa și execuția au fost pe locul doi,
iar ideea – unicitatea şi originalitatea – a fost pe locul trei.
Nu-i o clasificare absolută, – ideea e importantă –
dar m-a surprins mult că nu ideea era cel mai important factor.
Uneori a contat mai mult, momentul aplicării ei.
Ultimele două, modelul afacerii și finanțarea, mi-au părut logice.
E normal ca modelul să fie mai jos, deoarece poți porni afacerea fără un model
și adaugi unul mai târziu dacă clienţii cer ce creezi tu.
Despre finanțare cred același lucru.
Dacă nu ai fonduri la început, dar prinzi la public, mai ales în zilele noastre,
e foarte ușor să obții finanțări intense.
Să vă dau niște exemple concrete.
Să luam succesul Airbnb, despre care știe toată lumea.
Această companie a fost trecută cu vederea de mulți investitori
deoarece credeau că „Nimeni nu o să-și închirieze casa unui străin.”
Evident, oamenii le-au dovedit contrariul.
Unul dintre motivele pentru care au reușit,
pe lângă modelul afacerii, ideea şi execuția formidabilă,
este momentul.
Compania a apărut în perioada maximă a recesiunii
când oamenii aveau nevoie de bani,
și poate asta i-a ajutat pe unii să depăşească teama
de a-și închiria casa unui străin.
La fel și cu Uber, care a apărut,
companie incredibilă, model incredibil, execuție superbă.
Dar momentul a fost atât de potrivit pentru introducerea șoferilor în sistem.
Șoferii căutau să câştige mai mult; a fost foarte important.
Una din reușitele noastre, Citysearch, a ieşit când se cereau pagini web.
GoTo.com, pe care l-am lansat în 1998 la TED,
a apărut când companiile căutau modalități ieftine pentru trafic.
Am crezut că ideea era totul,
dar, probabil că momentul lansării a fost mai important.
Și acum câteva eșecuri.
Am lansat o companie de divertisment online – Z.com.
Eram entuziasmaţi de ea;
strânsesem fonduri, aveam un model de afacere bun,
ba chiar angajasem un actor faimos de la Hollywood.
Dar internetul broadband era în prea puține case în 1999-2000.
Era greu să te uiţi la videouri online,
era nevoie de codecuri în browsere aşa că compania a dat faliment în 2003.
După doar 2 ani, când problema codecurilor a fost rezolvată de Adobe Flashplayer
și peste 50% din locuințe aveau conexiune de mare viteză,
Youtube a fost lansat la momentul ideal.
Idee genială, cu o sincronizare perfectă.
YouTube nici măcar nu avea un model de afacere când a început.
Nici n-au fost siguri că va merge. Dar momentul a fost perfect.
Aș conchide că execuția conteză, evident, foarte mult.
Ideea contează mult.
Dar momentul contează cel mai mult.
Cea mai bună cale de a aprecia momentul
este să vezi dacă consumatorii sunt pregătiţi pentru ce le oferi.
Trebuie să fiţi sinceri cu voi, să nu contestaţi rezultatele observate,
deoarece dacă vă place ceva, vreţi să meargă,
dar să fiți onești în legătură cu momentul.
Cum spuneam,
cred că start-upurile pot schimba lumea și o pot face un loc mai bun.
Sper ca unele din aceste sfaturi să vă ajute să aveți mai mult succes,
și să aduceți ceva extraordinar lumii,
care nu ar fi apărut altfel.
Mulțumesc foarte mult, ați fost un public minunat.
(Aplauze)